Bekkig, bekkiger, Helpie-redenaars!
Nege uit 'n moontlike twaalf Helpies is gekies om Gauteng-Wes te verteenwoordig by die finale rondte op 1 Augustus te Goudini. Ons harte loop oor van trots op hierdie leerders.
Juniors (onvoorbereid): Anja van Jaarsveld, André van Graan en Dené Potgieter.
Juniors (voorbereid): Vian Singleton, Lehan Kruger en Simone Gerber
Seniors (voorbereid): Lyndré Kruger en Jené Becker
Seniors (onvoorbereid): Jolinda de Kock
NETBALNOOIENS NOMMER 1!
Baie geluk aan al 5 ons netbalspanne wat uitstekend gevaar het by die Gauteng-kampioenskappe. Ons is veral baie trots op die 0.14 – o.16-spanne wat deurgaan na die SA-kampioenskappe!
o.14: VYFDE uit AL die skole in Gauteng!
o.15: TWEEDE uit AL die skole in Gauteng!
o.16: EERSTE uit AL die skole in Gauteng!
o.17: Twaalfde uit AL die skole in Gauteng!
o.19: Sesde uit AL die skole in Gauteng!
Rugby vs HTS Middelburg
Baie geluk aan ons rugbyseuns met goeie oorwinnings teen HTS Middelburg die afgelope naweek en in besonder aan die eerstespan met hul wegloop-oorwinning van 50-5.
Produksie: Nina in Nonsensland
Kaartjies beskikbaar vanaf 15 Julie by webtickets.
Let asb op die veranderde datums van sekere vertonings.
Ons is saam met elke leerder opgewonde oor elke prestasie en ons moedig deelname, aan aktiwiteite waaroor individue passievol is, aan. Ongelukkig is dit nie moontlik om elke leerder se prestasies in buiteskoolse aktiwiteite in die nuusbrief en op sosiale media te plaas nie. Ons vra dus dat u die volgende skakel volg en u weer vergewis met die Laudatio-kriteria i.t.v. buiteskoolse aktiwiteite. Indien 'n leerder 'n provinsiale of nasionale verteenwoordiger was in 'n aktiwiteit, sal ons graag daarvan wil hoor.
Komberse teen die koue!
Daar is nou amptelike Helpmekaar-kniekomberse te koop in die klerebank teen R110 elk.
McLea's maak mooi melodieë
Vaughan McLea (gr.11) het die Strykers-afdeling gewen in die Lovemore/Yamaha-musiekkompetisie. Hierdie gesogte kompetisie vir jong klassieke musikante word jaarliks aangebied en al die omliggende privaatskole neem ook daaraan deel.
Shani McLea (gr.9) het 'n silwermedalje verwerf by die Nasionale Eisteddfod (NEA).
Baie geluk aan hierdie twee talentvolle sibbe.
Varkgriep het 'n skielike aanvang. Jou kind mag die oggend voor skool nog niks makeer nie, en hy/sy kan die middag 'n baie hoë koors hê. Daar is ander simptome wat ook algemeen is soos droë hoes, keelseer, hoofpyn, swak eetlus en lyfseer. Dit gaan wel in meeste gevalle van bevestigde varkgriep amper altyd gepaard met 'n skielike aanvang en hoë koors.
Die belangrikste feite rakende die virus is die volgende:
Die H1N1 is 'n virus, dus moet die liggaam die virus self beveg. Antibiotika het geen effek, behalwe wanneer 'n sekondêre bakteriële infeksie vermoed word. Sekere antivirale medikasies soos Tamiflu het wel 'n effek om die liggaam te help om die virus te vernietig, maar om 'n effek te hê moet dit verkieslik binne 48 uur na aanvang van die simptome geneem word.
Sekerlik die belangrikste ding om te doen sodra H1N1 gediagnoseer word is, om jou kind rustig te laat verkeer. Dit word aanbeveel dat een van die ouers na die kind omsien, omdat verswakking of verergering van simptome die beste deur 'n ouer raakgesien word. Met genoegsame rus en baie vloeistof om dehidrasie te verhoed, sal die liggaam se immuniteit in 'n gesonde kind die virus kan vernietig.
Wees net bedag op simptome van skielike aanvang van hoë koors, maak seker om jou kind genoegsame rus te gee, dus geen sport. Raadpleeg u geneesheer betyds indien u bekommerd is.
Eksamenwenke (vir ouers)
Om ouers se stres rondom eksamens te verlig, en om hulle te help met hul kinders se leerwerk, bied Top Dog die volgende wenke:
• Skep 'n uitsekende leeromgewing: 'n Goeie atmosfeer en gemaklike leerruimte kan meer produktiewe leer en hersiening aanhelp. Maak seker dat jou kind alles het wat hulle benodig om te floreer, of dit nou genoegsame lig en stilte, of 'n gemaklike stoel en die nodige skryfbehoeftes is.
• Kry hulle om "klas te gee": 'n Goeie manier om kinders te help om dit wat hulle leer beter te verstaan, is vir hulle om jou te "leer". Vra jou kind om te maak asof hulle die onderwyser is en 'n "les" aan te bied.
• Sprei leersessies uit: Dit is moeilik vir enige iemand om vir lang periodes op leerwerk te konsentreer, so maak seker dat jou kind kort rusposes neem tydens intensiewe leer.
• Ondersteun hulle: Om te leer is nie altyd pret of maklik nie, so prys jou kinders wanneer hulle hard werk. Moedig hulle aan eerder as om hulle te dreig, omdat kinders nie nog meer druk in eksamentyd nodig het nie. Indien hulle stresvlakke wel styg, probeer om op hulle emosies te reageer deur na hulle te luister, hulle gerus te stel of hulle 'n drukkie te gee.
• Maak seker dat hulle genoeg slaap: Slaap is nie net belangrik vir kinders se verstandelike en fisiese rus nie, maar ook om dit wat hulle deur die dag geleer het te konsolideer. Maak seker dat hulle kamer donker is, omdat lig met die vervaardiging van melatonien (die hormoon wat nodig is vir slaap) inmeng. Die blou lig wat deur tabletrekenaars en fone vrygestel word kan ook slaap ontwrig.
• Stel "belonings" in plek: Belonings vir leerwerk en goeie punte hoef nie materiële dinge of "pryse" te wees nie, maar kan ook prettige aktiwiteite wees waarna kinders na 'n eksamen kan uitsien. Aansporings kan ook 'n lekker aandete by 'n restaurant, of die saamkyk van sport of 'n reeks wees. Dis selfs béter om jou kind te vra wat hulle die graagste wil doen.
Muurbalmanne meet kragte in toptoernooi
Die Top Schools-toernooi is die Gauteng-toernooi waarheen al die topmuurbalskole genooi word om teen mekaar mee te ding. Ons muurbalmanne het verlede naweek 4de geëindig in hierdie toernooi. Voorwaar 'n goeie prestasie in so n sterk poel.
Baie geluk aan die volgende personeellede wat in die eerste twee weke van die eksamen verjaar het:
Mnr. Eugene Marais, Juf. Estie Meyer, Mnr. Gideon Stander, Juf. Rika Le Grange, Mnr. Willie van der Berg en Juf. Linda van Niekerk.